Robert Fico

Robert Fico  [ˈfitsɔ] (født 1964) er en slovakisk politiker. Han var statsminister i Slovakia fra 2006 til 2010, fra 2012 til mars 2018 og på nytt fra 2023. 

Fico er utdannet jurist og har doktorgrad fra Comenius-universitetet i Bratislava.

Liv og virke
Bakgrunn
Robert Ficos far, Ľudovit Fico, var en gaffeltruckfører, og moren hans, Emilie Ficová, arbeidet i en skoforretning. Han har to søsken. Hans bror Ladislav er byggentreprenør, og hans søster Lucia Chabadová, som er fjorten år yngre, er aktor i domstolene. Fico vokste opp og bodde med sin familie i småbyen Hrušovany. Da han var seks år gammel flyttet de til den nærliggende byen Topoľčany.

Fico har beskrevet sine barndomsambisjoner som å ville bli enten politiker, sportsreporter, eller arkeolog. Etter å ha fullført grunnskolen meldte han seg inn på det lokale gymnasium i Topoľčany, og ble uteksaminert sommeren 1982. Senere samme år meldte han seg på Juridisk fakultet ved Comenius-universitetet i Bratislava, i det som da var Tsjekkoslovakia. Lærerne hans var imponert over ham, og en av lærerne hans fra universitetet, den fremtidige statsminister Jozef Moravčík, beskrev ham som «ambisiøs, veldig selvsikker og veldig involvert i diskusjoner.» Han ble uteksaminert i 1986 med spesialisering i strafferett (doktorgrad).

Karriere
Robert Fico begynte å arbeide i 1986 ved Justisdepartementet, og ble dets visedirektør i 1992 i tre år. I 1994 ble han valgt til å representere Slovakias regjering ved Den europeiske menneskerettighetsdomstol (ECHR), i Strasbourg, og ved Den europeiske menneskerettighetskommisjon i samme by, en stilling han hadde i seks år.

Han har vært medlem av den slovakiske advokatforening siden 2000, og representerte ofre for forbrytelser.

Politiker
Fico grunnla det sosialdemokratiske partiet Smer – sociálna demokracia i 1999. Ved parlamentsvalget i Slovakia i 2006 fikk det 29 % av stemmene, de ble dermed den parlamentsgruppen med flest mandater.

Fico ble første gang valgt til statsminister i 2006, da han dannet en koalisjonsregjering med andre partier. Ved parlamentsvalget i 2010 tapte Smer flertallet og Fico tok vervet som visepresident i det slovakiske parlamentet. 

Parlamentsvalget i 2012 ga Smer 44,4 % av stemmene og gjorde partiet istand til å danne regjering alene. Fico ble 4. april 2012 igjen statsminister.«Slovak president appoints new PM», B92, 4.april 2012. Ved valget i mars 2016 ble regjeringspartiet størst, men tapte flertallet i parlamentet.

Fico leverte sin avskjedssøknad 15. mars 2018. Bakgrunnen var den politiske krisen som oppsto etter drapet på journalisten Ján Kuciak. President Andrej Kiska ga deretter regjeringsoppdraget til visestatsminister Peter Pellegrini.

 Attentat 15. mai 2024 
Den 15. mai 2024 ble Fico truffet av flere skudd i mageregionen, og livstruende skadd da han kom ut etter et regjeringsmøte. Det ble avfyrt fire skudd mot ham, og en 71 år gammel mann ble pågrepet umiddelbart etter skytingen. Han var en aktivist for den politiske venstrefløy i landet. Politisk uenighet antas som drivkraft. Fico omtales fra venstresiden svært kritisk. 

På kvelden samme dag uttalte visestatsminister Tomas Taraba til BBC at han trodde Fico ville overleve. Fico ble operert på nytt to dager senere, og tilstanden hans beskrives som alvorlig. Fire dager etter attentatet uttalte Slovakias forsvars- og visestatsminister Robert Kalinak at tilstanden fortsatt var alvorlig, men stabil, og at prognosene ble stadig bedre. Han var 5. juli 2024 tilbake i jobb.

 Referanser 

 Eksterne lenker 




Kategori:Slovakias statsministre
Kategori:Slovakiske politikere
Kategori:Slovakiske jurister
Kategori:Personer fra Okres Topoľčany
Kategori:Personer fra Topoľčany